b'\n_START_ARTICLE_\nKukluksklanas\n_START_PARAGRAPH_\nKukluksklanas (angl. Ku Klux Klan, KKK) \xe2\x80\x93 pavadinimas keli\xc5\xb3 buvusi\xc5\xb3 ir \xc5\xa1iuolaikini\xc5\xb3 organizacij\xc5\xb3 JAV, kurios pasisako u\xc5\xbe balt\xc5\xb3j\xc5\xb3 vir\xc5\xa1enyb\xc4\x99, organizacijos yra antisemitin\xc4\x97s, antikataliki\xc5\xa1kos, rasistin\xc4\x97s, homofobi\xc5\xa1kos ir antikomunistin\xc4\x97s. Pirmoji tokia organizacija atsirado devyniolikto am\xc5\xbeiaus viduryje ir siek\xc4\x97 neleisti juodaod\xc5\xbeiams pasinaudoti pilietin\xc4\x97mis teis\xc4\x97mis, jiems suteiktomis po pilietinio karo. \xc5\xa0ios organizacijos da\xc5\xbenai naudojo terorizm\xc4\x85, j\xc4\x97g\xc4\x85 ir bauginim\xc4\x85, pvz., kry\xc5\xbei\xc5\xb3 deginimas ir lin\xc4\x8diavimas._NEWLINE_Kai kada vadinami pilnu pavadinimu Baltieji Kukluksklano Riteriai (pa\xc5\xbeym\xc4\x97tina, kad \xe2\x80\x9ebaltieji\xe2\x80\x9c, prie\xc5\xa1ingai daugelio nuomonei, \xc4\x8dia rei\xc5\xa1kia ne ras\xc4\x99, bet tradicinio apdaro spalv\xc4\x85 (\xc5\xber. tradicijos)).\n_START_SECTION_\nIstorija\n_START_PARAGRAPH_\nKelios organizacijos tuo pa\xc4\x8diu pavadinimu egzistavo skirtingais laikotarpiais. Pirm\xc4\x85 kart\xc4\x85 organizacij\xc4\x85 sub\xc5\xabr\xc4\x97 JAV pilietinio karo Amerikos Valstij\xc5\xb3 Konfederacijos (pietin\xc4\x97s valstijos) veteranai 1865\xc2\xa0m. gruod\xc5\xbeio 24 d. Organizacijos tikslai buvo pad\xc4\x97ti pietini\xc5\xb3 valstij\xc5\xb3 po karo likusioms na\xc5\xa1l\xc4\x97ms ir na\xc5\xa1lai\xc4\x8diams, taip pat ir bandyti ma\xc5\xbeinti galimybes buvusiems vergams (juodaod\xc5\xbeiams) pasinaudoti jiems suteiktomis teis\xc4\x97mis. Organizacija 1871\xc2\xa0m. paskelbta neteis\xc4\x97ta, nes ji prie\xc5\xa1taravo \xc5\xa1iaurie\xc4\x8di\xc5\xb3 pietums po pastar\xc5\xb3j\xc5\xb3 kapituliacijos primestai lygyb\xc4\x97s id\xc4\x97jai, taip pat organizacija susidorodavo su jai prie\xc5\xa1taraujan\xc4\x8diais. Klano vadovas buvo Didysis \xc5\xbdynys (Grand Wizard), pirmuoju juo buvo Natanas B. Forestas (en:Nathan Bedford Forrest). Iki 1882\xc2\xa0m. klanas buvo visi\xc5\xa1kai i\xc5\xa1naikintas._NEWLINE_Antroji organizacija tuo pa\xc4\x8diu pavadinimu \xc4\xafsik\xc5\xabr\xc4\x97 pirmojo pasaulinio karo metu, 1915 metais. Klanas veik\xc4\x97 kaip pelno siekianti organizacija, klano nariai buvo daugiausiai varg\xc5\xa1ai baltaod\xc5\xbeiai, nem\xc4\x97g\xc4\x99 ir turtingais i\xc5\xa1naudotojais laik\xc4\x99 \xc5\xbeydus, taip pat ir prie\xc5\xa1tarav\xc4\x99 negr\xc5\xb3 emancipacijai. Tai pats skaitlingiausias klanas, jo nariais gal\xc4\x97jo b\xc5\xabti iki keli\xc5\xb3 milijon\xc5\xb3 \xc5\xbemoni\xc5\xb3. Kukluksklano masi\xc5\xa1kum\xc4\x85 \xc4\xafrod\xc4\x97 ir 1923\xc2\xa0m. liepos 4 d. demonstracija Indianos valstijoje, kur buvo susib\xc5\xabr\xc4\x99 apie \xc5\xa1imtas t\xc5\xabkstan\xc4\x8di\xc5\xb3 nari\xc5\xb3. Organizacijos vadovyb\xc4\x97, siekdama dar labiau i\xc5\xa1pl\xc4\x97sti id\xc4\x97joms pritarian\xc4\x8di\xc5\xb3 \xc5\xbemoni\xc5\xb3 rat\xc4\x85, platino savo laikra\xc5\xa1\xc4\x8dius ir \xc5\xbeurnalus bei i\xc5\xa1leido Kloran\xc4\x85\xc2\xa0\xe2\x80\x93 sistematizuot\xc4\x85 klano nuostat\xc5\xb3 rinkin\xc4\xaf. 1869\xc2\xa0m. klanui priklaus\xc4\x97 ~ 550 000 nari\xc5\xb3, 1920\xc2\xa0m.\xc2\xa0\xe2\x80\x93 apie 1,5 mln., o 1925\xc2\xa0m.\xc2\xa0\xe2\x80\x93 iki 4-5 mln. D\xc4\x97l \xc4\xafvairi\xc5\xb3 skandal\xc5\xb3 ir vadov\xc5\xb3 korupcijos klano \xc4\xaftakai sumenkus, 4-ajame de\xc5\xa1imtmetyje liko apie 30 000 nari\xc5\xb3. Klano veikla sustabdyta 1944\xc2\xa0m._NEWLINE_Po Antrojo pasaulinio karo susik\xc5\xabr\xc4\x97 dar kelios atskiros organizacijos tuo pa\xc4\x8diu pavadinimu. J\xc5\xb3 tikslai ir priemon\xc4\x97s skiriasi (\xc5\xber. skirsn\xc4\xaf \xe2\x80\x9edabartis\xe2\x80\x9c).\n_START_SECTION_\nDabartis\n_START_PARAGRAPH_\nDabar da\xc5\xbeniausiai \xc5\xa1iuo vardu prisidengia de\xc5\xa1ini\xc5\xb3j\xc5\xb3 politini\xc5\xb3 pa\xc5\xbei\xc5\xabr\xc5\xb3 nacionalistin\xc4\x97s bendruomen\xc4\x97s. Vienos tvarkos tarp j\xc5\xb3 n\xc4\x97ra, daugelis j\xc5\xb3 skiriasi savo veiklos pob\xc5\xabd\xc5\xbeiu viena nuo kitos. Kai kurios i\xc5\xa1 j\xc5\xb3 veikia pagal tradicijas (\xc5\xber. \xc5\xbeemiau), ta\xc4\x8diau yra daugiau kaip hobi grup\xc4\x97s (\xe2\x80\x9epiet\xc5\xb3 patriot\xc5\xb3\xe2\x80\x9c) nei rimtos su ka\xc5\xbekuo kovojan\xc4\x8dios organizacijos. Kitos veikia kaip radikal\xc5\xb3 grup\xc4\x97s\xc2\xa0\xe2\x80\x93 rengia protesto demonstracijas. Dar kitos organizacijos veikia kaip vietin\xc4\x97s reik\xc5\xa1m\xc4\x97s politin\xc4\x97s partijos. Da\xc5\xbeniausiai kiekviena organizacija prideda papildomus kelis \xc5\xbeod\xc5\xbeius prie\xc5\xa1 ar po \xc5\xbeod\xc5\xbei\xc5\xb3 \xe2\x80\x9eKukluksklanas\xe2\x80\x9c, kad i\xc5\xa1siskirt\xc5\xb3 i\xc5\xa1 kit\xc5\xb3 (pavyzd\xc5\xbeiui, Alabamos Baltieji Kukluksklano Riteriai). Tradicij\xc5\xb3 naudojimo lygis skirtingose organizacijose skirtingas. Kai kuriose asocijuotais nariais gali tapti net ir juodaod\xc5\xbeiai, jei jie prijau\xc4\x8dia Klano politin\xc4\x97ms id\xc4\x97joms, kitose gi nariais gali tapti tik baltieji protestantai.\n_START_SECTION_\nTradicijos\n_START_PARAGRAPH_\nKukluksklano nari\xc5\xb3 tradicinis apdaras, kai kuriose tradicin\xc4\x97se bendruomen\xc4\x97se tebenaudojamas ir dabar, yra baltas apsiaustas, dengiantis ir galv\xc4\x85, su prakirptomis skyl\xc4\x97mis akims. Organizacijos simbolis\xc2\xa0\xe2\x80\x93 liepsnojantis kry\xc5\xbeius. Tai yra arba padegamas medinis kry\xc5\xbeius, arba kry\xc5\xbeius, i\xc5\xa1deginamas, pavyzd\xc5\xbeiui, \xc5\xbeol\xc4\x97je. Kukluksklano nem\xc4\x97gstantys \xc5\xbemon\xc4\x97s da\xc5\xbenai sieja \xc5\xa1\xc4\xaf paprot\xc4\xaf su neapykanta krik\xc5\xa1\xc4\x8dionybei, taip siekdami suprie\xc5\xa1inti organizacij\xc4\x85 su gan\xc4\x97tinai religinga Amerikos tauta. Ta\xc4\x8diau i\xc5\xa1ties kukluksklanas yra religinga organizacija\xc2\xa0\xe2\x80\x93 tradici\xc5\xa1kai \xc4\xaf j\xc4\xaf gali \xc4\xafstoti tik protestantai. Tiesa, \xc4\xaf kai kurias \xc5\xa1iuolaikines klano atmainas priimami visi krik\xc5\xa1\xc4\x8dionys. Kukluksklano bendruomen\xc4\x97 tradici\xc5\xa1kai turi tam tikr\xc4\x85 organizuot\xc4\x85 valdymo sistem\xc4\x85 bei tam tikrus titulus/laipsnius (pavyzd\xc5\xbeiui, Didysis Magistras), tiesa, kai kurios moderniosios bendruomen\xc4\x97s \xc5\xa1ios sistemos jau atsisak\xc4\x97.\n_START_SECTION_\nPad\xc4\x97tis\n_START_PARAGRAPH_\nKukluksklano bendruomenes gana daug \xc5\xbemoni\xc5\xb3 (daugiausiai liberali\xc5\xb3 pa\xc5\xbei\xc5\xabr\xc5\xb3) smerkia, tapatina jas su rasizmu. Kukluksklanas JAV vis d\xc4\x97lto n\xc4\x97ra u\xc5\xbedraustas laikantis \xc5\xbeod\xc5\xbeio laisv\xc4\x97s principo.'